ພິທີມອບ-ຮັບໃບປະກາດວິຊາຊີບນາຍໜ້າຄ້າຂາຍຫຼັກຊັບຂອງຫຼັກສູດ “ແຜນລາຍການເຝິກອົບຮົມ-ການທະນາຄານເພື່ອການລົງທຶນຢ່າງມືອາຊີບລາວ I” ລຸ້ນທີ 2 ໄດ້ຖືກຈັດຂຶ້ນ ໃນວັນທີ 19 ມັງກອນ 2015 ທີ່ຫ້ອງປະຊຸມໃຫຍ່ຊັ້ນ 8, ອາຄານຕະຫຼາດຫຼັກຊັບລາວ. ພິທີດັ່ງກ່າວ ໄດ້ເປັນກຽດຂຶ້ນເປີດງານໂດຍ ທ່ານ ຮສ. ເດດພູວັງ ມູລຣັຕນ໌, ປະທານຄະນະ, ຫົວໜ້າໃຫຍ່ຜູ້ບໍລິຫານ ຕະຫຼາດຫຼັກຊັບລາວ ແລະ ເຂົ້າຮ່ວມໂດຍ ທ່ານ ຮສ. ສົມຈິດ ສຸກສະຫວັດ, ຄະນະບໍດີຄະນະເສດຖະສາດ ແລະ ບໍລິຫານທຸລະກິດ, ມຊ, ທ່ານ ສົມພົບ ສັກພັນພະນົມ, ຜູ້ອຳນວຍການໃຫຍ່ ບໍລິສັດ ຫຼັກຊັບເອພີເອັມລາວ ຈຳກັດ ພ້ອມດ້ວຍຜູ້ເຂົ້າຮ່ວມເຝິກອົບຮົມທີ່ສອບເສັງຜ່ານ, ຄະນະພະແນກ ແລະ ວິຊາການຂອງ ຕລຊລ. ຫຼັກສູດ “ແຜນລາຍການເຝິກອົບຮົມ-ການທະນາຄານເພື່ອການລົງທຶນຢ່າງມືອາຊີບລາວ I” ລຸ້ນທີ 2 ເປັນການເຝິກອົບຮົມຄັ້ງທີ 2 ທີ່ສ້າງຂຶ້ນ ພາຍຫຼັງທີ່ປະສົບຜົນສຳເລັດໃນການຈັດຫຼັກສູດດັ່ງກ່າວໃນລຸ້ນທີ 1 ໃນໄຕມາດ 2 ຂອງປີ 2014 ຜ່ານມາ. ຫຼັງຈາກດຳເນີນການເຝິກອົບຮົມ ແລະ ເຄື່ອນໄຫວກິດຈະກຳຕ່າງໆມາເປັນໄລຍະເວລາ 6 ອາທິດ ລະຫວ່າງວັນທີ 04 ຕຸລາ 2014 ເຖິງ ວັນທີ 09 ພະຈິກ 2014 ຜ່ານມາ ມີຜູ້ເຂົ້າຮ່ວມເຝິກອົບຮົມທັງໝົດ 66 ທ່ານ ເຊິ່ງໃນນັ້ນ ສາມາດບັນລຸການສອບເສັງໄດ້ທັງໝົດ 17 ເຊິ່ງມາຈາກພາກສ່ວນຕ່າງໆດັ່ງນີ້: ສໍານັກງານ ຄະນະກຳມະການຄຸ້ມຄອງຫຼັກຊັບ, ຕະຫຼາດຫຼັກຊັບລາວ, ບໍລິສັດຫຼັກຊັບ ທຄຕລ-ກທ ຈຳກັດ, ບໍລິສັດຫຼັກຊັບ ລາວ-ຈີນ ຈຳກັດ, ທະນາຄານການຄ້າຕ່າງປະເທດລາວ ມະຫາຊົນ, ບໍລິສັດ ຜະລິດ-ໄຟຟ້າ ລາວ ມະຫາຊົນ, ກຸ່ມບໍລິສັດດາວເຮືອງ, ທະນາຄານຮ່ວມພັດທະນາ, ບໍລິສັດ ອີທີແອວ ມະຫາຊົນ ແລະ ສູນຝຣັ່ງເພື່ອການພັດທະນາ. ນອກນັ້ນ, ໃນການສອບເສັງຂອງຫຼັກສູດລຸ້ນທີ 2 ນີ້, ຍັງມີ ຜູ້ເຂົ້າຮ່ວມເຝິກອົບຮົມທີ່ເສັງບໍ່ຜ່ານ ແລະ ບໍ່ໄດ້ຮ່ວມສອບເສັງໃນລຸ້ນທີ 1 ສະໝັກສອບເສັງຄືນທັງໝົດ 15 ທ່ານ, ໃນນັ້ນ ສາມາດຜ່ານຢ່າງສົມບູນ 5 ທ່ານ. ສະຫຼຸບລວມແລ້ວ, ຜູ້ທີ່ສາມາດບັນລຸການສອບເສັງຢ່າງສົມບູນຕາມເງື່ຶອນໄຂຂອງຫຼັກສູດຄັ້ງນີ້ ແມ່ນມີທັງໝົດ 22 ທ່ານ. ສຳລັບ ທ່ານໃດທີ່ມີຄວາມສົນໃຈຢາກເຂົ້າຮ່ວມເຝິກອົບຮົມໃນຫຼັກສູດດັ່ງກ່າວໃນຄັ້ງຕໍ່ໄປ, ສາມາດຕິດຕາມຂໍ້ມູນຂ່າວສານກ່ຽວກັບການເຝິກອົບຮົມໄດ້ທີ່ ເວັບໄຊ້ຂອງຕະຫຼາດຫຼັກຊັບລາວ ເພາະວ່າ ຕະຫຼາດຫຼັກຊັບລາວຍັງຈະຈັດການເຝິກອົບຮົມດີໆແບບນີ້ໃຫ້ກັບມວນຊົນໃນອະນາຄົດໃກ້ໆນີ້ຢ່າງແນ່ນອນ.